Cultura-säätiön johtaja Anna-Maria Liukko ei päässyt presidentin itsenäisyyspäivän vastaanotolle.

Linnan juhliin kutsuttiin noin 1 800 vierasta. PASI LIESIMAA

MTV uutisoi tiistaina, kuinka Cultura-säätiön johtajalta jäivät Linnan juhlat väliin postisekoilun vuoksi.

Anna-Maria Liukko kertoo, että säätiö muutti uuteen osoitteeseen lokakuun lopulla. Asianmukaiset osoitteenmuutokset ynnä muut tehtiin ajallaan, mutta posti ei kulkenut tavalliseen tapaansa.

Maanantaina 7. joulukuuta säätiölle tuotiin kolme laatikollista postia, joiden joukossa oli myös kutsu Linnan juhliin. Postinjakaja oli vasta tuolloin saanut vahvistuksen, että säätiön postinjakelu on hänen vastuualuettaan.

Perjantaina 4. päivä säätiön tiedottaja oli varovasti kysellyt Liukolta, onko tämä menossa Linnaan. Presidentin kansliasta oli aiemmin oltu yhteydessä tiedottajaan ja kyselty Liukon siviilisäätyä sekä muita mahdolliseen kutsuun liittyviä yksityiskohtia. Liukko oli myöhemmin tajunnut, että kutsu on kenties lähetetty, mutta se on jäänyt postin syövereihin.

– Viikonloppuna kävi mielessä, että hyvän tähden, onko se jäänyt jonnekin, kun postin kanssa on ollut ongelmia, Liukko kertoo.

- Todellakin mielelläni olisin mennyt. En millään tavoin odota uutta kutsua ensi vuonna, kohderyhmäkin voi olla aivan eri. Mutta minusta tässä on hyvin minun kannaltani harmillista se, etten ilmesty enkä myöskään kiitä kutsusta ja ilmoita esteestä. Minkäköhänlaisen kuvan se minusta kutsujalle antaa, ettei ole mitään etiketintajua, Liukko harmittelee.

Anna-Maria Liukko on ollut Postiin yhteydessä, viimeiseksi tänään sähköpostitse Postin viestintäjohtajaan. Kyse ei ole vain Linna-kutsusta vaan kaikesta postiliikenteestä, jonka sekaantuminen aiheuttaa ongelmia säätiölle.

- Kuinka organisaatio voi luottaa postin jakeluun. Siellä oli laskuja, allekirjoitettuja sopimuksia ja muuta tällaista.

- Minusta olisi vähintä, että voisi saada edes puhelimessa puhua jonkun henkilön kanssa, joka tällaisesta nouto- ja jakelutoiminnasta vastaa, Liukko toivoo.

Tammikuussa kolme vuotta täyttävä Cultura-säätiö vahvistaa Suomen venäjänkielisten kielellistä ja kulttuurista identiteettiä sekä edistää venäjänkielisten maahanmuuttajien kotoutumista.

Juttua muokattu: Lisätty Anna-Marian Liukon Iltalehdelle antamat kommentit.